Κοτόπουλο με καρότο και κεφαλοτύρι
Κοτόπουλο με λαχανικά και κεφαλοτύρι στο φούρνο προτείνει ο Μανώλης Ασλάνογλου.
1 κοτόπουλο (περίπου 1,6 - 1,8 κιλά), κομμένο σε 8 κομμάτια, 4 καρότα, κατά προτίμηση βιολογικά, καθαρισμένα και κομμένα σε μπαστουνάκια, 2 μέτριες σελινόριζες, καθαρισμένες και κομμένες σε μπαστουνάκια, 6 κλωνάρια φρέσκο δεντρολίβανο ή θυμάρι (μήκους περίπου 8 εκ.) ή 1 γεμάτη κουτ. σούπας ξερά, καλά κοπανισμένα, 2 κουτ. σούπας μέλι, της αρεσκείας μας, 50 ml ελαιόλαδο, 2 σκελίδες σκόρδο, ελαφρώς κοπανισμένες, 80 γρ. κεφαλοτύρι, τριμμένο (αν θέλουμε), αλάτι, φρεσκοτριμμένο πιπέρι
Για να φτιάξουμε κοτόπουλο με καρότο και κεφαλοτύρι, αρχικά προθερμαίνουμε τον φούρνο στους 220° C. Αλατοπιπερώνουμε τα κομμάτια του κοτόπουλου και τα αφήνουμε στην άκρη. Σε ένα μέτριο ταψί βάζουμε όλα τα λαχανικά, το σκόρδο, το ελαιόλαδο, το μέλι, αλάτι, φρεσκοτριμμένο πιπέρι και τα ανακατεύουμε με τα χέρια, για να αναμειχθούν καλά τα υλικά. Βάζουμε τα κλωνάρια του μυρωδικού που επιλέξαμε (ή πασπαλίζουμε με το αποξηραμένο μυρωδικό).Ψήνουμε για περίπου 15 λεπτά, ίσα να αρχίσουν να μαλακώνουν τα λαχανικά.Ξεφουρνίζουμε το ταψί, τακτοποιούμε τα κομμάτια του κοτόπουλου πάνω στα λαχανικά και σκορπίζουμε ομοιόμορφα το τυρί.Ξαναβάζουμε το ταψί στον φούρνο και ψήνουμε για περίπου 20 λεπτά, μέχρι να ροδοκοκκινίσει το κοτόπουλο. Κατεβάζουμε τη θερμοκρασία στους 190° C και συνεχίζουμε το ψήσιμο για περίπου άλλα 15 λεπτά ή μέχρι να μαλακώσει και να γίνει το κοτόπουλο και να μελώσουν τα λαχανικά (δεν πειράζει αν κρατάνε λίγο τα λαχανικά).Αφήνουμε, το κοτόπουλο με καρότο και κεφαλοτύρι, μέσα στον φούρνο με μισάνοιχτη πόρτα, να «ξεκουραστεί» για 10 - 15 λεπτά προτού σερβίρουμε.
Καρότα,Κοτόπουλο,Τυρί